SIRI วอลุ่มแน่น-บวกแรง 11% รับจ่อปลดล็อก LTV บ้านหลังที่ 2 ดีเดย์ 1 เม.ย.นี้
SIRI วอลุ่มแน่น-บวกแรง 11% รับจ่อปลดล็อก LTV บ้านหลังที่ 2 ดีเดย์ 1 เม.ย.นี้
24 มี.ค. 2564

ผู้สื่อข่าวรายงานว่า ราคาหุ้น บริษัท แสนสิริ จำกัด (มหาชน) หรือ SIRI เมื่อวันที่ 24  มี.ค. 2564 ณ เวลา 16.07 น. อยู่ที่ระดับ 1.00 บาท บวกไป 0.10 บาท หรือขึ้นไป 11.11%  ด้วยมูลค่าซื้อขาย 736.04 ล้านบาท ส่งผลให้ราคาหุ้นทำนิวไฮในรอบ 13 เดือน โดยเทียบตั้งแต่หุ้นยืนที่ระดับ 1.00 บาท เมื่อวันที่ 21 ก.พ.2563

โดยก่อนหน้า นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน-กลยุทธ์การลงทุน บริษัทหลักทรัพย์ โนมูระ พัฒนสิน จำกัด (มหาชน) เปิดเผยว่า ตั้งแต่ไตรมาส 2/2564 (1 เม.ย. 2564) มาตรการกำกับดูแลสินเชื่อเพื่อที่อยู่อาศัย (Loan to Value Ratio : LTV) ของธนาคารแห่งประเทศไทย (ธปท.) ในส่วนของบ้านหลังที่ 2 จะสิ้นสุดลง โดยจากเดิมที่ถูกจำกัดการกู้เงินไว้ที่ 80% จะได้เพิ่มขึ้นมาเป็น 90% หรือลูกค้าจะสามารถขอวงเงินสินเชื่อบ้านได้มากกว่าเดิม
“นอกเหนือจากมาตรการ LTV ในส่วนของบ้านหลังที่สอง ตอนนี้หุ้นกลุ่มอสังหาริมทรัพย์ยังมีราคาที่ค่อนข้างต่ำ และยังเป็นหุ้นที่ไม่ได้กระทบจากแรงกดของผลตอบแทนพันธบัตร หรือ Bond Yield ที่ดีดขึ้นมาแรง ประกอบกับภาพรวมของกลุ่มฯ ในปี 2564 มีสัญญาณของการเทิร์นอะราวด์” นายกรภัทร กล่าว
นอกจากนี้การเริ่มเปิดประเทศทำให้มีโอกาส Pent-up demand จากกลุ่มต่างชาติจะกลับมาด้วย
ด้วยประเด็นข้างต้นมองกลยุทธ์การลงทุนหุ้นที่ได้ประโยชน์จาก LTV สิ้นสุดลง คือ บริษัท แสนสิริ จำกัด (มหาชน) หรือ SIRI จะได้รับประโยชน์สูงสุด